Her er dit gratis uddrag

Læs i og om bogen ved at klikke rundt i denne smagsprøve. Først og fremmest får du selvfølgelig en stor bid af selve teksten, men vi har også samlet info om bogen til dig.

Rigtig god fornøjelse!

Gyldendal, 2018

Om Lille katekismus for underklassen

Den store svenske digters gennembrudsbog. August Strindberg (1849-1912) skrev Lille katekismus for underklassen i 1884 eller i begyndelsen af 1885. Manuskriptet blev først offentliggjort i 1913 i Samlade Skrifter. Den danske oversættelse er fra 1976.

Bogen er en blændende og bidsk satirisk skildring af kunstner og samfundsliv i Sverige i slutningen af 1800-tallet.

August Strindberg

Lille katekismus for underklassen

(Gratis uddrag)

Gyldendal

Lille katekismus for underklassen (Gratis uddrag)

August Strindberg

Manuskriptet blev først offentliggjort i 1913 i Samlade Skrifter. Den danske oversættelse af Edith Døssing Christiansen er fra 1976.

1. e-bogsudgave 2018

ISBN 978-87-02-24613-1

© August Strindberg & Gyldendal 2018

Gyldendal
Klareboderne 3
1001 København K

Denne bog er beskyttet af lov om ophavsret.
Kopiering til andet end personlig brug må kun ske efter aftale med forlag og forfatter.

www.gyldendal.dk

Første hovedafsnit

Samfundet

Hvad er samfundet?

En samlivsform, der har udviklet sig under påvirkning af overklassens mål: at holde underklassen nede.

Dette er den afslørede hemmelighed om samfundet. Deraf denne forfærdelige råben op, hver gang den udtales, og disse endeløse såkaldte imødegåelser, der kun er enfoldige indvendinger.

Men overklassen, som har opdraget os og skrevet bøgerne, har naturligvis alle argumenter til sin disposition.

Overklassen indvender, at det står enhver underklasse frit „gennem arbejde“ at hæve sig til overklasse.

Dette er løgn! Den mest almindelige måde at blive overklasse på er ved mere eller mindre legalt tyveri. Den, der har lettest ved at „stige“, er købmanden. Men i stedet for at anerkende den, der er „steget“, møder man ham med hån. En underklasse, der er steget til overklasse, kaldes foragteligt: parvenu.

Man kan også kalde klasserne de nyttige og de unyttige.

Forstår man da, hvorfor det nyttige er så foragtet (= den primitive nyttes trælle) og den unyttige (= skønne kunster o.l.) så påskønnet? Naturligvis giver de unyttige sig selv og deres unytte æren!

Man har endog indvendt, at staten er en organisme og ikke en opfindelse. Kolerabacillen er også en organisme, men alligevel er den ikke noget fremragende. En rådnende krop avler også organismer!

Hvad er overklasse?

De nydende, de styrende.

At styre er ikke et arbejde, det er kun en beskæftigelse, knap nok det. Jævnfør de kongelige personers idelige jagtselskaber, baller, rejser og andre skjulte forlystelser.

Hvad er underklasse?

De ydende, de styrede.

De, som med deres hænder frembringer mad, klæder, boliger og brændsel, er de arbejdende, de ydende.

Hvilke midler benytter overklassen for at holde underklassen nede?

Religion, Politik, Love, Videnskaber, Kunst og Moral.

Alt dette har udviklet sig af mere eller mindre kunstige behov, men stort set under overklassens kontrol og i den hensigt at gavne og stadfæste dens magt.

Andet hovedafsnit

Overklassens løgne

Første artikel: Religionen

Hvad er religion?

Et på lavere udviklingsstadier opstået behov, som af overklassen anvendes til at holde underklassen nede.

Overklassen ler i hemmelighed ad religionen, men mener, at „man må have en religion for folket“. En oprigtig ateist har for nylig erklæret, at det er synd at gøre underklassen ulykkelig ved at berøve den dens religion.

Religionens dybe betydning kan man se deraf, at ateister er trådt frem til forsvar for nadverovertroen. Overtroen er nyttig for overklassen.

Hvilke midler anvender overklassen hertil?

Skræmmebilleder og trøst.

Frederik II, kaldet den Store, har aflagt følgende bekendelse:

„Alle lovgivere har fundet på guder og samtaler med guder for at holde sammen på folket. Tro mig, når vi er bange, opfinder vi djævle og helveder. Frygten skabte guderne. Styrken skabte kongerne.“

Hvormed skræmmer religionen?

Med fordømmelse eller evig straf for dem, der ikke adlyder overklassen.

Derfor regnes Michelangelos Dommedag for det største af alle kunstværker.

Det skræmmer mest!

Hvormed trøster religionen?

Med håb om salighed i et liv efter døden for dem, der i dette arbejder og lider for overklassen.

Hvad ved vi om Gud?

Ingenting!

Er der et liv efter døden?

Det ved man ikke, og det angår os ikke. Vi må derfor leve for dette!

Overklassen skraber altid til sig i dette liv og byder underklassen på himlen.

Hvem er Kristus?

Et usædvanligt menneske, der på sin egen måde ville oplyse og redde underklassen.

Vil du opdateres på vores nyheder?

Tilmeld dig vores nyhedsbrev eller gør som over 40.000 andre læseheste og følg os på de sociale medier.

FACEBOOK

INSTAGRAM

TWITTER